FERDIG: Astrid Uhrenholdt Jacobsen legger opp. Her fra Italia tidligere i år. Foto: Terje Pedersen

Uhrenholdt Jacobsen legger opp: Satser på legekarrieren

Tremila i Holmenkollen ble Astrid Uhrenhold Jacobsen siste verdenscuprenn i langrenn. Landslagstreneren hyller Jacobsen for gode verdier og sterke meninger.

Oppdatert 22. april

Jacobsen bekrefter at karrieren er over i et intervju med NRK.

– Jeg har rett og slett flere drømmer hvor jeg ser meg selv som helsearbeider enn som langrennsløper, sier Jacobsen i en pressemelding fra Skiforbundet og fortsetter:

– Da tenker jeg at jeg er moden for å bruke tiden min annerledes, med medisinstudiet som førsteprioritet, og vil derfor gi meg som landslagsløper før jeg eventuelt mister motivasjonen.

Hun har ett år igjen av medisinstudiene. Og det får fullt fokus fremover.

les også Uhrenholdt Jacobsen tar vakter på sykehuset

– Det er jo rart. Det har vært rart å ta de telefonene og fortelle til de aller nærmeste, men så er det godt også. Jeg merker nå hvor heldig jeg er, jeg har virkelig noe å lene meg på, og kursen videre er godt staket ut, sier Jacobsen til NRK.

Hun slo gjennom tidlig og ble verdensmester på sprint i Sapporo i 2007. Da tok hun også VM-bronse sammen med Marit Bjørgen på lagsprinten. Hun var med å ta OL-gull på stafetten i Pyeongchang for to år siden.

les også Sønderknust Jacobsen på hjemmebane: Kan ha vært siste løpet på toppnivå

– Trenger folk som Astrid

Landslagstrener Ole Morten Iversen hyller Jacobsen.

– Det er trist for oss og norsk skisport at Astrid gir seg. Hun har vært en fantastisk ambassadør for idretten vår. Vi vil savne henne. Hun har vært gull verdt for oss på mange måter, sier Iversen til VG.

Han trekker frem at hun er sterk og frittalene.

– Det er på godt og vondt, det kan bli mye. Hun kan si noe folk reagerer på, men hun står støtt i det hun sier, og det vil vi savne, for vi trenger det, sier Iversen.

Han mener Jacobsen er spesiell fordi hun viser verdiene hun snakker om i praksis.

– Det er noe med verdigrunnlaget hennes som imponerer meg. Hun står for omsorg, fellesskap og rettferdig. Det er lett å snakke om verdier, men hun praktiserer det, der er hun eksepsjonell, sier Iversen til VG.

Gråt i Kollen

Hun forteller videre i intervjuet med NRK at hun på så godt som hadde bestemt seg for at det var over da hun gikk i mål på tremila i Holmenkollen i begynnelsen av mars. Da ble hun nummer 16. Frida Karlsson vant foran Therese Johaug.

Hun gråt og var lei seg etter løpet i Holmenkollen. VG spurte om det var fordi hun visste at det var det siste løpet i karrieren på hjemmebane. Om hun hadde bestemt seg for å legge opp.

– Jeg vet ikke. Kanskje, svarte Jacobsen og la til:

– Jeg har bare bestemt meg for at jeg ikke skal ta den avgjørelsen i pressesonen i dag.

Fakta: Astrid Uhrenholdt Jacobsen Født: 22. januar 1987 (33 år)

Idrett: Langrenn

Klubb: Heming

Meritter:

OL: 1 gull ( stafett 2018)

VM: 3 gull (to i stafett), 2 sølv og 5 bronse.

Verdenscupseirer 6.

Har mottatt Egebergs Ærespris for sterke prestasjoner både i langrenn og friidrett. Kilde: NTB Vis mer

Stolt

Hun var godt til å toppe formen til rett tid, under VM i Lahti i 2017 var hun i kjempeform og kom hjem med stafettgull og to individuelle bronsemedaljer.

– Det er likevel med stolthet jeg legger opp etter en toppsesong i skisporet i kombinasjon med fulltidsstudier. Jeg mistet ikke troen på å kunne prestere på toppnivå, men tanken på å kjempe om VM-medaljer trigger ikke på samme måte som tidligere. Kanskje ble denne coronapandemien en perfekt overgang for meg til livet som helsearbeider, der visjonene er mer fremtredende enn på idrettsbanen. Jeg tar det som et tegn på at jeg har gjort mitt med nummer på brystet og Norge på ryggen, sier Jacobsen i pressemeldingen.

les også Jacobsen om konsekvensene av å pushe helsegrensen: – Jeg hadde hatet meg selv

Jacobsen har markert seg som en frittalende utøver med sterke meninger. I fjor svidde hun av over 100.000 kroner på en avslutningsfest for langrennskolleger og venner. Hun hadde egentlig bestemt seg for å legge opp da. Men hun tok altså en sesong til, og fikk blant annet med seg en etappeseier under Tour de Ski.

Hun har opplevd en del motgang. I 2009 brakk hun kjeven, ryggen og albuen da hun falt av sykkelen på Sjusjøen. Dagen før OL startet i Sotsji i 2014 døde broren Sten Anders. Et forferdelig tap hun har snakket åpent om flere ganger.

Publisert: 22.04.20 kl. 14:09 Oppdatert: 22.04.20 kl. 15:28

Les også